ରାଜ୍ୟବର୍ଦ୍ଧନ ଧଳ ମହାପାତ୍ର  ( ଜନ୍ମ : ୨୦ ଅପ୍ରେଲ ୧୯୬୦) ଜଣେ ଓଡ଼ିଆ ସାହିତ୍ୟିକ  । ବୃତ୍ତିରେ ସେ ଜଣେ ବ୍ୟାଙ୍କ ଅଧିକାରୀ ଭାବରେ କାର୍ଯ୍ୟକରି ଅବସର ଗ୍ରହଣ କରିସାରିଛନ୍ତି । ଉଭୟ ଗଳ୍ପ ଓ ଉପନ୍ୟାସ ଲେଖୁଥିବା ରାଜ୍ୟବର୍ଦ୍ଧନ ଗୋକର୍ଣ୍ଣିକା ସାରସ୍ୱତ ସମ୍ମାନ ଓ ତୀର ତରଙ୍ଗ ସମ୍ମାନ ଆଦି ଅନେକ ପୁରସ୍କାର ଲାଭ କରିଛନ୍ତି । ବ୍ୟକ୍ତିଗତ ଜୀବନ ରାଜ୍ୟବର୍ଦ୍ଧନ, ୧୯୬୦ ମସିହାରେ ଯାଜପୁର ଜିଲ୍ଲାର ବିଞ୍ଝାରପୁର ଅନ୍ତର୍ଗତ କଣ୍ଟିପୁରଠାରେ ଜନ୍ମଗ୍ରହଣ କରିଥିଲେ । ୧୯୮୩ ମସିହାରେ ସେ ଅଧ୍ୟାପନାକୁ ବୃତ୍ତି ଭାବରେ ଗ୍ରହଣ କରିଥିଲେ । ୧୯୮୬ ମସିହାରେ ବ୍ୟାଙ୍କ ଚାକିରୀରେ ଯୋଗଦେଇ ଉତ୍କଳ ଗ୍ରାମ୍ୟ ବ୍ୟାଙ୍କରୁ ଆଞ୍ଚଳିକ ପ୍ରବନ୍ଧକ ପଦରେ ଥାଇ ଅବସର ଗ୍ରହଣ କରିଥିଲେ । ସାହିତ୍ୟକ ଜୀବନ ୧୯୭୮ ମସିହାରେ ରାଜ୍ୟବର୍ଦ୍ଧନଙ୍କର ପ୍ରଥମ ଗପ ଚକାଡ଼ୋଳାଙ୍କୁ ଗୁହାରି ସେ ସହ-ସମ୍ପାଦକ ଥିବା ପତ୍ରିକା ସ୍ୱାକ୍ଷରରେ ପ୍ରକାଶ ପାଇଥିଲା । କିନ୍ତୁ ଏହା ଛଦ୍ମନାମରେ ପ୍ରକାଶ ପାଇଥିଲା । ଗୋଟିଏ ଗୋଲାପ କୋଟିଏ କଣ୍ଟା ତାଙ୍କ ନାମ ଥାଇ ପ୍ରକାଶ ପାଇଥିବା ପ୍ରଥମ ଗଳ୍ପ ଥିଲା । ତାଙ୍କର ପ୍ରଥମ ଗଳ୍ପ ପୁସ୍ତକ ସବୁଜପତ୍ରରେ ସୂର୍ଯ୍ୟାସ୍ତର ରଙ୍ଗ ୧୯୮୭ ମସିହାରେ ପ୍ରକାଶ ପାଇଥିଲା ।